Die jaar het uiteindelik aangebreek en daar lê groot verwagtinge vir ons as prefekte 2018 voor. Dit is vir my, Rowan Burger, 'n groot eer om as hoofseun van Pro-Ed Akademie op te tree en die unieke groep seuns en dogters as prefekte te lei na nuwe hoogtes en die skool te inspireer om na nuwe mikpunte en doeleindes te streef.
Die skool het die afgelope paar jare teen so 'n vinnige tempo gegroei en dit sal my eer wees om die skool te lei om sy kruin te bereik. Ons as prefekte van 2018 beoog om 'n eenheid in die Pro-Ed familie te vorm deur diensbaar te wees aan die Pro-Ed gemeenskap en diep spore in Pro-Ed se geskiedenis te trap. Ons wil 'n goeie voorbeeld stel vir die leerlinge wat die waardes van 'n trotse ambassadeur van Pro-Ed moet hê. Ons wil aan die einde van die jaar kan sê dat ons werklik 'n verskil aan die skool gemaak het en 'n goeie riglyn stel vir toekomstige prefekte van Pro-Ed. As daar een ding is wat ek wil implementeer in die skool, is dit om trots in die leerlinge se harte te graveer vir ons skool. Ons gaan net groei as ons gló ons gaan, en dit begin by betrokkenheid.
Ons het groot drome en nou is dit tyd om dit 'n realiteit te maak. Soos ek al genoem het, ons maak nie leë beloftes nie, maar ons gaan verseker ons beste gee in alles wat ons aanpak. Ek wil net sterkte toewens aan alle leerlinge, onderwysers en ouers van Pro-Ed vir die jaar wat voorlê; mag dit 'n jaar van vreugde en blydskap wees!
Daar sal altyd iemand wees wat dink jy is te jonk of te delikaat om jouself te laat geld, maar dit mag nooit sterker klink as jou eie hartklop nie.
Elke Pro-Ed leerling is die eerste druppel van ‘n groot storm. Nou is ons tyd, die wêreld wag in spanning.
Pro-Ed het my geleer dat titels en al jou prestasies nie jou sukses bepaal nie. Ware sukses lê in hoe jy ander mense behandel. Jy kan die verskil wees.
Mense gaan vergeet wat jy vir hulle gedoen het, maar mense gaan nooit vergeet hoe jy hulle laat voel het nie.
Ek wil persoonlik die beste EK wees wat ek kan, maar is absoluut bewus dat ek net ‘n rat in die magtige Pro-Ed masjien is.